คลื่นมหาชนแห่กราบหลวงพ่อคูณ ก่อนเคลื่อนสรีระสังขาร บ่าย3 โมงวันนี้
ประชาชนจำนวนมากแห่สักการะหลวงพ่อคูณ ก่อนจะมีพิธีเคลื่อนสรีระสังขารไปยังอาคารเรียนรวมภาควิชากายวิภาคศาสตร์ รพ.ศรีนครินทร์ เวลา15.00น.  จัดดอกบัว 3 แสนดอกให้บริการประชาชน ด้าน ผบก.ภ.จว.ขอนแก่น เตรียมกำลังตร.กว่า 1,300 นาย อำนวยความสะดวก คาดสภาพจราจรติดขัดหนัก,เมื่อเวลา 07.30 น. วันที่ 24 พ.ค.58 ที่ศูนย์ประชุมอเนกประสงค์กาญจนาภิเษก มหาวิทยาลัยขอนแก่น (มข.) พระราชปริยัติโสภณ เจ้าคณะจังหวัดขอนแก่น พร้อมด้วย พระราชวิมลโมลี เจ้าคณะจังหวัดนครราชสีมา ประธานฝ่ายสงฆ์ พร้อมด้วย พล.ท.ธวัชชัย สุกปลั่ง แม่ทัพภาคที่ 2 นายกำธร ถาวรสถิตย์ ผวจ.ขอนแก่น นายธงชัย ลืออดุลย์ ผวจ.นครราชสีมา นายสมศักดิ์ ปริสุทโธ เหมรานนท์ ผวจ.ตรัง นายสุวัจน์ ลิปตพัลลภ อดีตรองนายกรัฐมนตรี ประธานฝ่ายฆราวาส ร่วมในการประกอบพิธีบรรพชาอุปสมบทพระภิกษุสามเณร จำนวน 109 รูป เพื่ออุทิศถวายแด่พระเทพวิทยาคม หรือหลวงพ่อคูณ ปริสุทโธ อดีตเจ้าอาวาสวัดบ้านไร่ จ.นครราชสีมา ตามกำหนดพิธีการงานบำเพ็ญกุศล โดยมีพระภิกษุสามเณรดังกล่าว จะร่วมในการจูงสรีระสังขารหลวงพ่อคูณ จากศูนย์ประชุมอเนกประสงค์กาญจนาภิเษก ไปยังภาควิชากายวิภาคศาสตร์ คณะแพทยศาสตร์ มหาวิทยาลัยขอนแก่น เพื่อส่งมอบสรีระสังขารในกระบวนการจัดการเรียนการสอนให้กับนักศึกษาคณะแพทยศาสตร์ ตามที่ระบุไว้ในพินัยกรรม,ขณะที่บรรยากาศการกราบสรีระสังขารหลวงพ่อคูณ ภายในบริเวณชั้น 2 ของศูนย์ประชุมฯ ยังคงเนืองแน่นไปด้วยพระเถรานุเถระชั้นผู้ใหญ่ คณะพระภิกษุสงฆ์ ศิษยานุศิษย์ และประชาชนที่เลื่อมใสศรัทธายังคงเดินทางมากราบสรีระสังขารตามระยะเวลาที่ฝ่ายอำนวยการการจัดงานพิธีกำหนด โดยวันนี้กำหนดการเปิดให้กราบสรีระสังขารในช่วงเวลาระหว่าง 06.00 – 12.00 น. จะหยุดชั่วคราวในเวลา 09.00-11.00 น. ซึ่งเป็นช่วงในการประกอบพิธีทางศาสนาและถวายภัตตาหารเพล,ทั้งนี้ สภาพการจราจรโดยรอบศูนย์ประชุมฯ ยังคงติดขัดอย่างหนัก โดยเฉพาะในประตูทางเข้ามหาวิทยาลัยขอนแก่น ตัดถนนมะลิวัลย์ กับประตูศรีฐาน ที่ตำรวจจราจรจำเป็นจะต้องปิดจุดกลับรถดังกล่าว เพื่อให้เกิดความคล่องตัวในการเดินทางสัญจรไปมา โดยที่ ถนนกัลปพฤกษ์ ด้านหน้าทางเข้าศูนย์ประชุมฯ เจ้าหน้าที่ได้ปิดการเข้า-ออกของรถยนต์ทั่วไป คงให้เหลือเฉพาะรถที่เกี่ยวข้องกับงานศาสนพิธีและรถรับ-ส่ง พระเถรานุเถระ ชั้นผู้ใหญ่เท่านั้น เพื่อเตรียมความพร้อมในเส้นทางเคลื่อนสรีระสังขาร โดยในบริเวณชั้น 1 ของศูนย์ประชุมฯแรงศรัทธายังคงจัดทำโรงทานและให้บริการอาหารและน้ำดื่มให้กับผู้มาร่วมงานมากถึง 1,000 ร้านค้า,ด้าน นายชุมพร พารา ผู้อำนวยการกองสื่อสารองค์กรมหาวิทยาลัยขอนแก่น กล่าวว่า ฝ่ายพิธีการทางศาสนาได้เพิ่มจำนวนดอกบัวเป็น 3 แสนดอก เพื่อให้เพียงพอต่อพิธีการต่างๆ ตลอดทั้งวัน โดยเฉพาะในช่วงของการถวายดอกบัวเพื่อขอขมาสรีระสังขาร โดยให้บริการเฉพาะประตูทางเข้า 1 จุดเท่านั้น ขณะที่การรับบริจาคตามที่ระบุในพินัยกรรมเพื่อสมทบกองทุนตึกสงฆ์อาพาธและสำหรับการใช้เป็นค่าใช้จ่ายในการรักษาพยาบาลของพระภิกษุสงฆ์ ที่เข้ารับการรักษาที่ รพ.ศรีนครินทร์ และใช้ในงานศาสนพิธีเพื่อเป็นค่าใช้จ่ายในการจัดงานพิธีบำเพ็ญกุศลตลอดทั้ง 7 วัน ฝ่ายพิธีการได้ตั้งตู้รับบริจาคทางฝั่งซ้ายและฝั่งขวาเฉพาะทางเข้าเพียงอย่างเดียว ซึ่งยอดรวมเงินบริจาค เฉพาะวันที่ 23 พ.ค.ผ่านมา รวม 11,055,154.50 บาท ขณะที่ยอดรวมเงินบริจาคตลอดทั้ง 7 วันในงานพิธีบำเพ็ญกุศลนั้น รวมกว่า 47,428,949.76 บาท,สำหรับกำหนดการในการเคลื่อนย้ายสรีระสังขารนั้น หลังเสร็จสิ้นพิธีทางศาสนาสวดพระอภิธรรม ที่จะเริ่มตั้งแต่เวลา 12.00 น. จากนั้นในเวลา 15.00 น. จะทำการเคลื่อนสรีระสังขารจากศูนย์ประชุมอเนกประสงค์กาญจนาภิเษก เลี้ยวซ้ายเข้าถนนกัลปพฤกษ์ผ่านศูนย์พิสูจน์หลักฐาน ตำรวจภูธรภาค 4 เลี้ยวขวาสามแยกวัดป่าอดุลยาราม เลี้ยวซ้ายสามแยกถนนกัลปพฤกษ์ตัดกับถนนมิตรภาพ ผ่านศูนย์หัวใจสิริกิติ์ ภาคตะวันออกเฉียงเหนือ มหาวิทยาลัยขอนแก่น และเลี้ยวซ้ายเข้าประตูโรงพยาบาลศรีนครินทร์ โดยคาดว่าจะใช้เวลาในการเคลื่อนสรีระสังขารประมาณ 1 ชั่วโมง สำหรับผู้ที่ไม่สามารถกราบสรีระสังขารได้ทันตามระยะเวลาที่กำหนด ได้มีการจัดวางพานเพื่อวางดอกบัวโดยรอบศูนย์ประชุมฯ 20 จุด ทั้งยังคงมีการติดตั้งภาพหลวงพ่อคูณ ใน 4 อิริยาบถเพื่อให้ประชาชนได้ร่วมแสดงความไว้อาลัยด้วยเช่นกัน,ทางด้าน พล.ต.ต.จิตรจรูญ ศรีวนิชย์ ผบก.ภ.จว.ขอนแก่น เปิดเผยว่า กำลังตำรวจทั้งในและนอกเครื่องแบบกว่า 1,300 นาย ซึ่งมาจาก สถานีตำรวจจากทั้ง 26 อำเภอของจังหวัด รวมไปถึงหน่วยงานตำรวจที่ตั้งอยู่ในพื้นที่เพื่อรักษาความปลอดภัยและอำนวยความสะดวกให้กับประชาชนในด้านต่างๆ โดยจะประจำอยู่ที่บริเวณชั้น 1 และชั้น 2 ของตัวอาคาร ทั้งประตูทางออกและประตูทางเข้ารวมทั้งตามจุดต่างๆ ที่ได้กำหนดไว้ เพื่อป้องกันการเกิดปัญหาและอำนวยความสะดวกและให้บริการ เตรียมความพร้อมในการเคลื่อนสรีระสังขารระยะทางกว่า 5 กม. ตามที่ได้กำหนดไว้ของฝ่ายคณะกรรมการฯ นั้น จะมีการปิดเส้นทางการจราจร 1 ช่องทางตลอดระยะเวลาของการเคลื่อนสรีระสังขาร โดยรถในขบวนจะมีเพียงรถนำขบวนจากตำรวจ สภ.เมืองขอนแก่น ตำรวจทางหลวงและตามขบวนจูงสรีระสังขารโดยพระเถระชั้นผู้ใหญ่และพระภิกษุสงฆ์และผู้ที่มีส่วนเกี่ยวข้อง โดยคาดว่าจะมีรถร่วมในขบวนไม่ถึง 15 คัน ทั้งนี้ สั่งห้ามรถที่ไม่มีส่วนเกี่ยวข้องหรือรถของประชาชนโดยทั่วไป เข้าร่วมในขบวนโดยเด็ดขาด,อย่างไรก็ตาม สองฟากฝั่งถนน สันนิษฐานว่าจะมีประชาชนมาร่วมไว้อาลัยจำนวนมากเช่นกัน ทั้งนี้การจัดจุดบริการจอดรถยนต์และจัดรถรับ-ส่ง พุทธศาสนิกชนนั้นได้กำหนดไว้ที่ศูนย์ฝึกอบรมตำรวจภูธรภาค 4 และที่สถานีขนส่งขอนแก่นแห่งที่ 3 โดยมีการนำรถตู้ของเจ้าหน้าที่ตำรวจทั่วทั้งภาคอีสานตอนบนมาให้บริการประชาชนโดยไม่มีค่าใช้จ่ายมากกว่า 40 คัน
ประชาชนจำนวนมากแห่สักการะหลวงพ่อคูณ ก่อนจะมีพิธีเคลื่อนสรีระสังขารไปยังอาคารเรียนรวมภาควิชากายวิภาคศาสตร์ รพ.ศรีนครินทร์ เวลา15.00น.  จัดดอกบัว 3 แสนดอกให้บริการประชาชน ด้าน ผบก.ภ.จว.ขอนแก่น เตรียมกำลังตร.กว่า 1,300 นาย
หลวงพ่อคูณ,พ่อคูณ,หลวงพ่อคูณ ปริสุทโธ,พระเทพวิทยาคม,วัดบ้านไร่,อดีตเจ้าอาวาสวัดบ้านไร่,สรีระสังขารหลวงพ่อคูณ,คณะแพทยศาสตร์,มหาวิทยาลัยขอนแก่น,สภาพการจราจร,มข.,นายชุมพร พารา,เพิ่มดอกบัว,โรงพยาบาลศรีนครินทร์,เคลื่อนสรีระสังขาร,พล.ต.ต.จิตรจรูญ ศรีวนิชย์,ผบก.ภ.จว.ขอนแก่น,ไว้อาลัย,ข่าว,ไทยรัฐออนไลน์,หลวงพ่อคูณละสังขาร